Olih:
I Putu Supartika
Beneh
pelih selem putih
Raket
mayasin gumi linggah
Bungah
makenyah matimpah matampih
Kulen
makilit tan dados pasah
Kakawiané ring ajeng wantah puisi
sané mamurda “Rwa Bhinéda 1” kakawian
saking I Ketut Aryawan Kenceng sané kaambil saking cakepannyané sané mamurda “Rwa Bhinéda”. Cakepan puniki wantah
cakepan kaping pat, sané kamedalang olih sang pangawi. Sadurungné sang pangawi sampun
ngamedalang cakepan sané mamurda “Beruk”,”Bikul”,
lan “Bubu.”
Yéning ketékin, nénten wénten
atiban, I Ketut Aryawan Kenceng sampun ngamedalang petang cakepan pupulan puisi
Bali anyar. Napi mawinan durung atiban, krana cakepan kapertama sané mamurda “Beruk” kawedar ring bulan Oktober 2014
lan cakepan sané kaping pat mamurda “Rwa
Bhinéda” puniki kawedar bulan Agustus 2015. Nika nyihnayang wantah perlu
dasa sasih sang pangawi jagi ngamedalang petang cakepan. Sinah sang pangawi wantah
pangawi produktif lan maduwé kréativitas sané nénten wénten watesné.
Yadiastun durung wénten atiban
sampun ngamedalang cakepan kantos patpat, nanging daging cakepané boya ja
kuala-kuala. Boya ja kuala ngamedalang cakepan, utawi boya ja kuala produktif
nanging nénten maduwé kualitas. Yéning manut ring padéwékan titiangé, maka
patpat cakepané puniki becik pisan. Yéning selehin saking rasa basannyané maka
patpat cakepané puniki nénten ja wénten binané, sami becik lan lengut. Contoné
wantah puisi sané mamurda “Pongah” sané wénten ring cakepan “Rwa Bhinéda”, dagingnyané sakadi puniki:
gipih gupuh/ manjakin aluh/ ngikih
nyeluh/ caluh nyuluh. Tegarang
resepang lengkara “manjakin aluh”,
utawi “caluh nyuluh,” nika lengut
pisan lan titiang kantos héran saking dija sang pangawi polih krunané punika.
Lianan ring punika, taler kualitas
kakawiannyané prasida kapanggihin saking piteket-piteket sané wénten ring
samian puisinnyané. Sakadi ring puisi sané mamurda “Piteket Sadarana” taler
munggah ring cakepan “Rwa Bhinéda”
sané dagingnyané sakadi puniki: déwa di
déwéké/ détia di déwéké/ melahang ngisi kenehé/ melahang ngambekang tindaké.
Ring puisi puniki sampun terang galang piteket sang pangawi majeng ring i raga
sareng sami sumangdané i raga nénten kantos ngalumbar indria lan prasida nemu
bagia ring kauripané.
Ngwacén cakepan pupulan puisi Bali
anyar saking I Ketut Aryawan Kenceng puniki, sakadi nyilemin produktivitas lan
kréativitas sang pangawi. Sang pangwacén pacang kakeberang ka gumi sané
mabinayan, inggih punika gumi sané kaebekin baan piteket lan rasa basa sané
nyangluh.
Cakepané puniki cocok ring samian
yusa, saking anak alit sané wau mlajah ngwacén kantos anak sané sampun lingsir
lan nénten ngranayang éfék samping
sané berbahaya sajabaning polih piteket rikala nyalanin kauripan lan basa sané
renyah kadi krupuk lan nyangluh kadi ubi makuskus.
Singaraja, 10
Novémber 2015
ban_Latn bos_Latn ban_Latn ban_Latn sun_Latn ban_Latn jav_Latn luo_Latn bem_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn